Trond Helleland

Trond Helleland (født 10. juli 1962 i Kvam i Hordaland) er en norsk politiker for Høyre. Han har vært stortingsrepresentant for Buskerud siden 1997 og var Høyres parlamentariske leder fra 2013 til 2021.

Liv og virke

Oppvekst og utdanning 
Trond Helleland er oppvokst i Oslo og Ål i Hallingdal. 

Han har studiekompetanse fra naturfaglinjen ved Hallingdal gymnas fra 1981, Amerika-studier fra Concordia College i Minnesota fra 1982 og alle kurseksamener for hovedfag i statsvitenskap fra 1993. Han er utdannet cand.mag. med statsvitenskap, historie og offentlig rett fra Universitetet i Oslo fra 1989. Før han ble innvalgt på Stortinget, var han konsulent for reiseliv og regional utvikling i Buskerud fylkeskommune 1995–1996. Han har vært medlem av Kringkastingsrådet og en rekke andre offentlige utvalg.

Trond Helleland giftet seg i 2006 med partikollega Linda Hofstad Helleland. Han er søstersønn av tidligere stortingsrepresentant Hallgrim Berg fra Ål og oldebarn av stortingsrepresentant Johannes Helleland fra Ullensvang.

Politisk karriere 
Helleland var formann i Ål Unge Høyre 1980–1981, viseformann i Buskerud Unge Høyre 1983–1984, viseformann i Nordisk Ungkonservativ Union 1987–1989 og medlem av Unge Høyres sentralstyre 1984–1988, herunder formann 1986–1988. Han ble valgt til Unge Høyre-formann i en kampvotering mot Hans Olav Otterlei, og utfallet ble betegnet som en seier for distriktsfylkene. Helleland var ansatt som politisk sekretær i Buskerud Høyre i 1989 og politisk rådgiver i EU-spørsmål for Høyres stortingsgruppe i 1994. Hellelands lokalpolitiske aktivitet omfatter medlem av Drammen bystyre 1995–1999, medlem av Buskerud fylkesting 1988–1995 (fylkesutvalget 1992–1995) og leder i Buskerud Høyre 1990–1998. Foran stortingsvalget i 1997 vant han kampen om Høyres sikre mandat til Stortinget fra Buskerud mot onkelen Hallgrim Berg.

Han har vært innvalgt på Stortinget fra Buskerud siden 1997, etter å ha vært vararepresentant 1989–1997. På Stortinget har han vært medlem av Familie-, kultur- og administrasjonskomiteen 1997–2001, leder i Justiskomiteen 2001–2005, medlem av Transport- og kommunikasjonskomiteen 2005–2009, medlem av Kommunal- og forvaltningskomiteen 2009–2013 samt parlamentarisk leder 2013–2021 og medlem av Utenriks- og forsvarskomiteen fra 2013.

Stortingskomiteer 
 1997–2001: Medlem av Familie-, kultur- og administrasjonskomiteen
 2001–2005: Leder av Justiskomiteen
 2005–2009: Medlem av Transport- og kommunikasjonskomiteen
 2009–2013: Medlem av Transport- og kommunikasjonskomiteen
 2013–2013: Medlem av Kommunal- og forvaltningskomiteen
 2013–2017: Medlem av Utenriks- og forsvarskomiteen og Den utvidede utenriks- og forsvarskomiteen
 2017–2021: Medlem av Utenriks- og forsvarskomiteen og Den utvidede utenriks- og forsvarskomiteen
2021– Medlem av Transport- og kommunikasjonskomiteen

Medlem av Høyres gruppestyre på Stortinget 

 2009–2013: Medlem av gruppestyret
 2013–2021: Leder av gruppestyret (mens Erna Solberg var statsminister)
 2021– 1.nestleder av gruppestyret
Da Helleland ledet gruppestyret mens Høyre satt i regjering hadde regjeringen mindretall i Stortinget i 7 av 8 år. I disse årene var den parlamentariske lederen Helleland en viktig person for regjeringen på Stortinget.

Referanser

Eksterne lenker 
 
 
 

Stortingsrepresentanter fra Høyre
Stortingsrepresentanter for Buskerud
Stortingsrepresentanter 2021–2025
Stortingsrepresentanter 2017–2021
Stortingsrepresentanter 2013–2017
Stortingsrepresentanter 2009–2013
Stortingsrepresentanter 2005–2009
Stortingsrepresentanter 2001–2005
Stortingsrepresentanter 1997–2001
Unge Høyres ledelse
Lokalpolitikere i Drammen
Høyre-politikere i Buskerud
Alumni fra Universitetet i Oslo
Personer fra Ål kommune